Святар звярнуў увагу аўдыторыі на кніжна-ілюстрацыйную выставу, якая заняла пачэснае месца ў канферэнц-зале, запрасіў акунуцца ў сівую мінуўшчыну, калі ўзніклі самыя першыя кнігі – кнігі Святога Пісьма. Бацюшка прадэманстраваў слухачам як старадаўнія Біблію, царкоўны статут, Псалтыр, малітваслоў, кішэннае Евангелле, на старонках якіх пакінуў свае красамоўныя адбіткі час, так і сучасныя рэпрынтныя выданні. Да апошніх, да прыкладу, належыць Слуцкае Евангелле – дакладная копія Евангелля XVI стагоддзя, якое захоўваецца ў бібліятэцы нядзельнай школы. Айцец Алег пазнаёміў таксама з праваслаўным малітвасловам, Новым Запаветам, выдадзенымі на беларускай мове, Евангеллем ад Мацвея, выкладзеным на чатырох мовах: грэчаскай, стараславянскай, рускай і беларускай.